Райнер Мария Рилке
V.С мускул сякаш се разтваря анемонът…

Превод от немски: Петър Велчев, 1979

chitanka.info

С мускул сякаш се разтваря анемонът

сред ливади, пълни с утринна роса,

чак додето в чашката му се отронят

блясъци на многоцветни небеса.

Във звездата на цветчето затрептява

мускулът, приемащ хиляди неща;

често щедростта му тъй го побеждава,

че сигналът за покой на вечерта

с мъка би достигнал всички разпилени

тичинки, за да ги върне неусетно

в тебе: мощ и воля на безброй вселени!

Ние, буйните, по-дълго ще живеем.

Но кога, в кое ли битие най-сетне

ще приемем туй, с което ще се слеем?

1922

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.